РЕШЕНИЕ НА КОМИСИЯТА
от 28 ноември 2007 година
за изменение на Директива 92/34/ЕИО на Съвета във връзка с удължаване срока на дерогация по отношение на условията за внос на посадъчен материал от овощни растения и на овощни растения, предназначени за производство на плодове от трети страни
(нотифицирано под номер C(2007) 5693)
(2007/776/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/34/ЕИО на Съвета от 28 април 1992 г. относно търговията на посадъчен материал от овощни растения и на овощни растения, предназначени за производство на плодове (1), и по-специално член 16, параграф 2, втора алинея от нея,
като има предвид, че:
(1)
Съгласно член 16, параграф 1 от Директива 92/34/ЕИО от Комисията се изисква да реши дали посадъчният материал от овощни растения и овощните растения, произведени в трета страна и предоставящи същите гаранции относно задълженията на доставчика, идентичността, характеристиките, фитосанитарното състояние, средата на растеж, опаковката, условията за инспекция, маркировката и запечатването, са еквивалентни във всяко отношение на посадъчния материал от овощни растения и на овощните растения, произвеждани в Общността, и отговарят на изискванията и условията, определени в посочената директива.
(2)
Въпреки това настоящата налична информация относно прилаганите условия в трети страни все още е недостатъчна, за да даде възможност на Комисията да приеме на този етап такова решение по отношение на която и да е трета страна.
(3)
С цел да се предотврати нарушаване на търговските отношения, държавите-членки, които внасят посадъчен материал от овощни растения и овощни растения, произведени в трета страна, следва да продължат да бъдат упълномощени да прилагат спрямо тези продукти същите условия, които се прилагат към подобни продукти, произведени в Общността, съгласно член 16, параграф 2 от Директива 92/34/ЕИО. Периодът за прилагане на дерогацията, предвидена в Директива 92/34/ЕИО за такъв внос, следва да бъде съответно удължен след 31 декември 2007 г.
(4)
Следователно Директива 92/34/ЕИО следва да бъде съответно изменена.
(5)
Мерките, предвидени в настоящото решение, са в съответствие със становището на Постоянния комитет по посадъчния материал и родовете и видовете овощни растения,
ПРИЕ НАСТОЯЩОТО РЕШЕНИЕ:
Член 1
В член 16, параграф 2, първа алинея от Директива 92/34/ЕИО датата „31 декември 2007 г.“ се заменя с „31 декември 2010 г.“
Член 2
Адресати на настоящото решение са държавите-членки.
Съставено в Брюксел на 28 ноември 2007 година.